ATÉNY. Grécka priemyselná produkcia v máji oslabila v porovnaní s rovnakým mesiacom vlaňajška o 10 percent. Informoval o tom v pondelok grécky štatistický úrad ELSTAT. Produkcia kapitálových tovarov klesla o 12,5 percenta.
Výroba dlhodobých spotrebných tovarov sa znížila o 13,4 percenta. V apríli produkcia gréckeho priemyslu medziročne oslabila o 11 percent.
"Tempo poklesu v priemysle zrýchlilo už druhý mesiac po sebe, keďže to vyzerá tak, že domáci dopyt oslabil v druhom kvartáli viac, ako sa očakávalo," povedal Nikos Magginas z banky National Bank.
Úsporné opatrenia zamerané na zníženie rozpočtového deficitu vrátane vyšších nepriamych daní a zníženia platov vo verejnom sektore sa podpísali pod pokles hrubého domáceho produktu (HDP), ktorý sa v minulom roku prepadol o 4,5 percenta, v tomto roku sa očakáva jeho pokles o 3,9 percenta.
Deficit gréckej centrálnej vlády sa prehĺbil
Rozpočtový deficit gréckej centrálnej vlády vzrástol za prvých šesť mesiacov tohto roka v porovnaní s rovnakým obdobím vlaňajška o 28 percent.
Grécke ministerstvo financií v pondelok informovalo, že rozpočtový deficit za január až jún sa prehĺbil na 12,78 mld. eur z úrovne 10 miliárd eur v rovnakom období minulého roka. Deficit bol podstatne vyšší ako plánovaný schodok v objeme 10,37 miliárd eur.
Deficit centrálnej vlády, do ktorého sa nezapočítavajú výdavky lokálnych vlád a inštitúcií sociálneho zabezpečenia, sa nezhoduje s celkovým rozpočtovým deficitom, podľa ktorého EÚ hodnotí plnenie gréckeho úsporného programu.